Navoiyda o‘g‘irlik bilan shug‘ullanib yurgan ashaddiy jinoyatchi qo‘lga olindi

Navoiy viloyatining Navbahor tumanida istiqomat qiluvchi 28 yoshli Jamshid bir necha marta jinoiy javobgarlikka tortilgan. Biroq har safar unga omad kulib boqib, qamoq jazosi axloq tuzatish ishlari bilan almashtirilar edi. Bu haqda “Pravda Vostoka” gazetasiga asoslanib, “Podrobno” nashri xabar bermoqda.

 Foto © juvencourt.kz
Ma’lum bo‘lishicha, u oxirgi jinoyatini jazo muddati tugamasidan oldinoq boshlab yuborgan. Jamshid Navoiy shahridagi “Lada” garaj jamiyatiga o‘g‘irlikka tushadi. Bir million so‘mdan oshiq qiymatga ega avtomobil ehtiyot qismlarini olib ketishga shaylanganida, qorovulning ziyrakligi uni to‘xtatib qoladi.
Ishi pishmagan jinoyatchi bu bilan kifoyalanmaydi. Tasodifan eski qadrdon do‘stini uchratib qolganida unga o‘zini qurilish ishlari bo‘yicha usta deb tanishtiradi. Jamshidning qing‘ir ishlaridan bexabar do‘sti esa uni ota-onasining uyini ta’mirlash uchun yollaydi.
Uy xo‘jayinlarining ishonchini suiste’mol qilgan holda, Jamshid uydagi jihozlar va hatto qish uchun tayyorlab qo‘yilgan zahiralar — bankalarni ham chiqarib sotib yuboradi. O‘g‘irlik hisob-kitob qilish payti kelganida ochiladi.
Jabrlanuvchi militsiyaga ariza bilan murojaat qildi. Navoiy shahar jinoyat ishlari bo‘yicha sud qarori bilan aybdor 6 yil-u 8 oyga ozodlikdan mahrum etildi.